Document ID: 32012D0410

TARYBOS SPRENDIMAS
2012 m. liepos 16 d.
kuriuo nustatoma pozicija, kurios Europos Sąjunga turi laikytis Pasaulio prekybos organizacijos generalinėje taryboje dėl Filipinų prašymo atleisti nuo įsipareigojimų PPO ir pratęsti ryžiams taikomą specialųjį režimą
(2012/410/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,
atsižvelgdama į Europos Komisijos pasiūlymą,
kadangi:
(1)
Įsigaliojus Marakešo susitarimui, įsteigiančiam Pasaulio prekybos organizaciją (toliau - PPO susitarimas) ir ypač Susitarimui dėl žemės ūkio, Filipinams buvo nustatytas 10 metų specialusis ryžiams taikomas režimas;
(2)
pagal Susitarimą dėl žemės ūkio vėliau Filipinams specialusis ryžiams taikomas režimas buvo pratęstas nuo 2005 m. liepos 1 d. iki 2012 m. birželio 30 d. pakeičiant LXXV sąrašą;
(3)
bet koks ryžiams taikomo specialiojo režimo pratęsimas po 2012 m. birželio 30 d. priklausys nuo Dohos vystymosi darbotvarkės (DVD) derybų, po kurių turi būti nustatytas alternatyvus specialus mechanizmas, rezultatų. Tačiau DVD derybos dar nebaigtos;
(4)
Filipinai 2011 m. lapkričio 22 d. PPO žemės ūkio komitetui pranešė apie savo ketinimus pradėti derybas su PPO narėmis, kurioms produktų, susijusių su ryžiams taikomo specialiojo režimo pratęsimu, sektorius labai svarbus;
(5)
PPO susitarimo IX straipsnio 3 ir 4 dalyse nustatytos atleidimo nuo įsipareigojimų, susijusių su daugiašalėmis prekybos sutartimis ir jų priedais, patvirtinimo procedūros;
(6)
tuo remiantis, 2012 m. kovo 20 d. Filipinai PPO paprašė atleisti nuo įsipareigojimų, prisiimtų pagal Žemės ūkio susitarimo 4 straipsnio 2 dalį ir 5 priedo B skirsnį, ir ryžiams toliau taikyti specialųjį režimą nuo 2012 m. liepos 1 d. iki 2017 m. birželio 30 d.;
(7)
Sąjunga ryžių importuoja daugiau negu eksportuoja. Šio atleidimo nuo įsipareigojimų pratęsimas Sąjungos ekonomikai ir prekybai turėtų nedidelį poveikį;
(8)
todėl tikslinga nustatyti poziciją, kurios Sąjunga turi laikytis PPO generalinėje taryboje, t. y. paremti prašymą atleisti nuo įsipareigojimų,
PRIĖMĖ ŠĮ SPRENDIMĄ:
1 straipsnis
Pozicija, kurios Europos Sąjunga turi laikytis Pasaulio prekybos organizacijos generalinėje taryboje, yra paremti Filipinų prašymą atleisti nuo įsipareigojimų ir pratęsti ryžiams taikomą specialųjį režimą nuo 2012 m. liepos 1 d. iki 2017 m. birželio 30 d., kaip nustatyta prašyme atleisti nuo įsipareigojimų.
Šią poziciją išreiškia Komisija.
2 straipsnis
Šis sprendimas įsigalioja jo priėmimo dieną.
Priimta Briuselyje 2012 m. liepos 16 d.

Labels: 3
13
18
17